OULUN ETELÄISEN ALUEHALLITUS			17.1.2008

Lausunto oikeusministeriön työryhmän mietinnöstä Käräjäoikeusverkoston kehittäminen

Käräjäoikeusverkoston kehittämistyöryhmän mietintöön viitaten Oulun Eteläisen (Alavieska, Haapajärvi, Haapavesi, Kalajoki, Kestilä, Kärsämäki, Merijärvi, Nivala, Oulainen, Piippola, Pulkkila, Pyhäjärvi, Pyhäntä, Rantsila, Reisjärvi, Sievi ja Ylivieska) aluehallitus esittää kannanottonaan seuraavaa:

Ylivieska on Oulun läänin eteläosan liikenteellinen, kaupallinen ja hallinnollinen keskus. Ylivieskan kehittymisen alueen keskukseksi on mahdollistanut paitsi kaupungin edullinen maantieteellinen sijainti alueen keskellä myös hyvä liikenteellinen sijainti valtakunnan pääradan liikenneasemana ja nopeat rautatieyhteydet sekä Ouluun että Helsinkiin. Rautatieyhteys Savon suunnasta Iisalmelta Ylivieskaan ja maantieliikenteen yhteydet, valtatie 27 Iisalmi-Kalajoki ja kantatie 86 Kauhava-Liminka, osaltaan parantavat Ylivieskaan sijoittuneiden palvelujen saavutettavuutta. 

Kaupan palvelut ovat viime vuosina voimakkaasti keskittyneet Ylivieskaan. Tämä on merkinnyt mm. sitä, että Ylivieskalle on muodostunut oma päämarkkina-alueensa, jonka vaikutuspiirissä asuu runsaat 90 000 asukasta. Päämarkkina-aluestatukselle saatiin auktorisointi TNS Gallup Oy:n tekemässä ”Suuri vaikutusaluetutkimus 2006” -kyselytutkimuksessa. Suunnitteilla olevat kaupan investoinnit tulevat edelleen osaltaan merkittävästi vahvistamaan Ylivieskan asemaa Oulun eteläosan keskuksena ja lisäämään Ylivieskaan suuntautuvaa asiointi- ja työssäkäyntiliikennettä.

Oulun läänin eteläosa, Oulun Eteläinen on mukana sisäasiainministeriön aluekeskusohjelmassa. Aluekeskusohjelman keskuskaupungin asema on alueen kuntien tahdonilmaisun mukaisesti osoitettu alueen suurimmalle kaupungille, Ylivieskalle. Keskuskaupungin asemaa tukee mm. monien valtion viranomaisten alueellisten toimipisteiden, kuten Jokilaaksojen verotoimiston, Ylivieskan oikeusaputoimiston, Ylivieskan seutukunnan työvoimatoimiston, Pohjois-Pohjanmaan TE-keskuksen palvelupisteen ja Pohjois-Pohjanmaan maanmittaustoimiston toimipisteen sijoittuminen Ylivieskaan. 

Erityisen merkittävä käräjäoikeuden toiminnan kannalta on vuoden 2009 alusta toimintansa aloittava Jokilaaksojen poliisilaitos, jonka pääpoliisiasema tulee sijaitsemaan Ylivieskassa. Jokilaaksojen poliisilaitoksen toimialue muodostuu entisistä Haapajärven, Raahen ja Ylivieskan kihlakuntien alueista ja siihen on liitetty kuntia myös Limingan kihlakunnasta. Alue on sama, jota käräjäoikeustyöryhmä esittää nyt Ylivieskan käräjäoikeudenkin tuomiopiirin rungoksi. Saman alueen pohjalle on muodostettu myös vuoden 2004 alussa toimintansa aloittanut Jokilaaksojen pelastuslaitos, joka käsittää Oulun läänin eteläosan 21 kuntaa ja jonka isäntäkuntana ja keskuspaikkana toimii Ylivieska. Käräjäoikeuden toiminnan kannalta huomionarvoista on, että Ylivieskan pääpoliisiaseman yhteydessä sijaitsee myös poliisivankila.

Kunta- ja palvelurakenneuudistuksen myötä Ylivieskan alueesta on syntymässä tiivis yhteistoiminta-alue, jonka ytimen tässä vaiheessa muodostavat Alavieskan ja Sievin kunnat sekä Nivalan ja Ylivieskan kaupungit ja jonka väestöpohja on 32 700 asukasta. Nämä neljä kuntaa ovat jo perustaneet peruspalvelukuntayhtymä Kallion, jonka tehtävänä on järjestää ja tuottaa kaikki sosiaali- ja perusterveydenhuollon palvelut alueen asukkaille. Kallio on aloittanut toimintansa kuluvan vuoden alusta ja sen vastuulle on siirtynyt runsas 60 % jäsenkuntien toimintavolyymistä. Samojen kuntien kesken on vireillä useita muitakin yhteistyöhankkeita, jotka toteutuessaan edelleen vahvistavat aluerakennetta ja Ylivieskan alueen painoarvoa ja kilpailukykyä.

Ylivieskan asema maakunnanosakeskuksena on tunnistettu myös 25.8.2006 hyväksytyssä Pohjois-Pohjanmaan maakuntakaavassa, missä Ylivieska on merkitty Oulun Eteläisen aluekeskuksen keskuskaupungiksi. Maakuntaa kehitetään siten, että Ylivieska muodostaa Oulun läänin eteläosaa palvelevan maakunnallisen keskuksen.

Hallitusohjelman ja tehtyjen linjausten mukaisesti valtion keskushallinnon toimintojen ja yksiköiden alueellistamista jatketaan myös tulevalla vaalikaudella 2008 - 2011. Oulun Eteläinen ei toistaiseksi ole saanut alueelleen yhtään toimintakokonaisuutta valtion hallinnon alueellistamistoimenpiteisiin liittyen. Räjähdelaitoksen esikunnan sijoittaminen Haapajärven asevarikon yhteyteen ei onnistunut, vaikka asialliset perusteet myönteiselle päätökselle olivat olemassa. Alueellistamisen koordinaatiotyöryhmä on todennut katsauksessaan 2/2007 mm., että alueellistamiskohteet ovat tällä hallituskaudella alkaneet lisääntyä etelästä alkaen ja että ohjelman jatkuminen seuraavalla hallituskaudella merkitsee erityisesti Oulun ja Lapin läänien kohteiden korostumista.

Tarkasteltaessa suunnitellun Ylivieskan käräjäoikeuden aluetta voidaan todeta, että Ylivieska on laajan maantieteellisen alueen keskellä ja että Ylivieskaan on hyvät liikenneyhteydet koko alueelta. Palveluiden saavutettavuuden kannalta käräjäoikeuden sijoittuminen Ylivieskaan on optimaalinen ratkaisu. Tämä myös silloin, kun otetaan huomioon Siikalatvan viiden kunnan (Kestilä, Piippola, Pulkkila, Pyhäntä ja Rantsila) vakiintunut asiointisuunta oikeudellisissa asioissa Ouluun ja tästä johtuva halu pysyä Oulun käräjäoikeuden tuomiopiirissä. Kun Ylivieskan ympärillä on lisäksi merkittävä väestökeskittymä ja Ylivieska on esitetyn tuomiopiirin väestöllisessä painopisteessä, on käräjäoikeuden sijoittuminen Ylivieskaan luonnollinen ratkaisu.

Kuten käräjäoikeustyöryhmä toteaa käräjäoikeuden sijoittuminen Ylivieskaan edellyttää lisärakentamista. Lisätilan tarpeeseen Ylivieskan kaupungilla on esittää valmiiseen asemakaavaan perustuva maankäytöllinen ratkaisu pääpoliisiaseman ja kaupungintalon välittömästä läheisyydestä. Sivukanslian sijoittaminen Kokkolaan on erittäin perusteltua alueen ruotsinkielisen väestön kielellisten oikeuksien turvaamiseksi. Erilliset istuntopaikat Raahessa ja Pulkkilassa (käräjäoikeuden sijoittumispaikasta huolimatta) tulee työryhmän esityksen mukaisesti säilyttää. Lisäksi aluehallitus kannattaa Ylivieskan käräjäoikeuden sivukanslian säilyttämistä vähintään 2015 saakka Haapajärvellä ja käräjäoikeuden istuntopaikan säilyttämisen jatkossakin Haapajärvellä.

Oulun Eteläisen aluehallituksen puheenjohtaja	Asko Ojamäki

Oulun Eteläisen aluekeskusohjelman ohjelmajohtaja	Ari Saine